
Hubay Kálmán

Dolgozatomban Hubay Kálmán (Jászapáti, 1902. április 3. – Budapest, 1946. július 23.) életét, politikai „pályafutását” és népbírósági perét mutatom be. Hubay Kálmán a Horthy-korban a magyar szélsőjobb egyik meghatározó alakja, az 1939. március 15-én újjáalakuló Nyilaskeresztes Párt alapítótagja, 1939–1940 között pedig a párt vezetője. Mindemellett Hubay ismert újságíró volt, a magyar szélsőjobb számos lapjának szerkesztője. Dolgozatomat azzal a céllal írtam, hogy bemutassam Hubay Kálmán életútját, politikai tevékenységét, valamint a népbírósági perét.
Kutatásaim alapvetően két tárgyra fókuszáltak. Az egyik annak az állításnak a megvizsgálása, miszerint Hubay 1938–1942 aktív politikai tevékenysége nagyban hozzájárult a Nyilaskeresztes Párt megerősödéséhez és felemelkedéséhez. A feltevést igazolja a Nyilaskeresztes Párt 1939-es évi választási sikere, Hubay vezetése, egyben Szálasi börtön évei alatt a legerősebb ellenzéki párttá nőtte ki magát, ekkor rendelkezett a legtöbb bejegyzett párttaggal is. Miután Szálasi, visszavette Hubaytól a pártvezetői pozíciót, pártvezetési módjával sokan nem értettek egyet, ezt a folyamatos taglétszám-csökkenés is jól mutatta. A dolgozat másik fő témája Hubay Kálmán népbírósági pere és a népbírósági tárgyalásának, azon belül elsősorban a vádpontoknak az elemzése. A népbírósági peranyag tanulmányozása és elemzése után kijelenthető, hogy elítélni mindenekelőtt és indokoltan az általa tartott beszédek és publikált újságcikkei miatt lehetett. Dolgozatom megírásához elsősorban levéltári forrásokat és a korabeli sajtódokumentumokat használtam, amelyeket igyekeztem megfelelő forráskritikával kezelni.
A kutatás rövid terjedelme ellenére is igazolja, hogy Hubay Kálmán szakmai figyelemre eddig kevésbé méltatott pályája és tevékenysége olyan téma, amelynek a vizsgálata elősegíti a magyar történelem, azon belül a nyilas mozgalom történetének mélyebb megismerését.
 



